Joto jingi la kisiasa nchini ni tishio kuu
Language: Swahili | Genre: News

Joto jingi la kisiasa nchini ni tishio kuu 
Vurumai zilizozuka jana eneo la Gatitu, Kaunti ya Nyeri, wafuasi wa wanasiasa wanaounga makundi ya kieleweke na Tanga tanga walipokabiliana kwenye hafla iliyohudhuriwa na Waziri Mwangi Kiunjuri zinaonyesha kuwa kiwango cha joto la kisiasa kimeanza kuyeyusha hisia za Wakenya. 

Ni ishara kwamba wanasiasa wakiendelea kulumbana katika mikutano ya hadhara, hali inaweza kuwa mbaya zaidi. Na hii si ndoto kwa sababu imewahi kutendeka katika nchi hii, matamshi ya wanasiasa yakizua chuki na maafa makubwa. 

Tunajua kwamba kuna haki ya watu kukutana na kujumuika pamoja, kutoa maoni na kujieleza. 
Pia tunaelewa kuwa kila Mkenya ana haki ya kuamua mwelekeo wa kisiasa anaopenda. Hata hivyo, tunaamini kwamba ikiwa haki hizo zitavuruga amani ya umma, inageuka kuwa kosa na wanaokosa wanapaswa kuchukuliwa hatua. Kiwango cha joto la kisiasa kinaendelea kupanda na ikiwa wanasiasa hawatawekewa breki, kuna kila dalili kwamba hali itakuwa mbaya zaidi. 

Tunakubaliana na wanaharakati waliopendekeza kuwa makundi ya Kieleweke, Tanga Tanga na mengine yanayochangia kupandisha joto la kisiasa nchini yazimwe kuandaa mikutano nchini. 
Ni kwenye mikutano hii ambapo wanatoa matamshi yanayofanya Wakenya kupigana. Inasikitisha pia kwamba wafuasi wa wanasiasa wanaweza kupigana katika hafla ya kuwaletea maendeleo; dhihirisho la unafiki wa wanasiasa. 

Wapigakura wanapaswa kuelewa kwamba wanasiasa wanaozua vurugu ili kuzima hafla za kuzindua miradi ya maendeleo hawawajali kamwe. Inasikitisha kuwa vurugu na malumbano yametawala chama tawala cha Jubilee ambacho wafuasi wake wanastahili kuwa wakionyesha mfano wa kuigwa na wale wa upinzani. Ikiwa visanga kama hivi vinashuhudiwa katika chama tawala, ni rahisi watu kushawishika kuwa hali hiyo ndiyo iliyo katika serikali. 

Idara za serikali na tume za kitaifa zinazohusika zinapaswa kutafuta mbinu za kuzima mikutano ambayo kuna hatari ya kuzuka kwa ghasia au kuwachukulia hatua wanasiasa kila wafuasi wao wazuapo vurugu. 

Ni aibu kubwa kwa wanasiasa kuteka nchi hii kwa kupuuza utawala wa kisheria. Tuna hakika kwamba wanasiasa wanaweza kuwadhibiti wafuasi wao wakati wowote na kwa kufanya hivi, kila mmoja anaweza kutekeleza haki yake ya kushiriki siasa katika mazingira ya amani.